लोकार्पण के बाद यात्रा-वृत्तान्त के लेखक प्रो. अग्रवाल ने किताब के चुने हुए अंशों का पाठ किया जिससे स्पष्ट हुआ कि यह वृत्तान्त सर्जनात्मक गद्य का सुन्दर उदाहरण है. लेखक ने इसे लिखने की प्रेरणा, रचना-प्रक्रिया और अनुभवों को भी श्रोताओं से साझा किया. उन्होंने कहा कि यह पुस्तक उन चिंताओं का विस्तार है जो पिछले कई सालों से मुझे सताती रही हैं. व्यापार जब यूरोप में बढ़ता है तो उसके कारण सामाजिक परिवर्तन होते हैं, औद्योगिक क्रांति होती है, साम्राज्यवाद आता है लेकिन भारत में व्यापार के विकास के बाद भी जडता बनी हुई थी- यह इतिहासबोध मुझे वाजिब नहीं लगता है. इस इतिहासबोध की गुत्थी को सुलझाना भी इस किताब का, इस यात्रा का एक मकसद रहा है और मेरे लेखन की केन्द्रीय चिंता भी रही है. अगर हम अपने इतिहास पर ध्यान दें तो औपनिवेशिक ज्ञानमीमांसा के कई झूठों से मुक्त हुआ जा सकता है.